SALCEDO, Ilocos Sur – Maysa a dati a barangay captain ti napapatay bayat ti panaglutona iti bulong iti tabakona sadiay Barangay Lucbuban ditoy nga ili idi parbangon ti Pebrero 10,
Nainaganan ti biktima a ni Saturnino Lupato y Rubang, 47, naasawaan, mannalon, ken residente iti nadakamat a barangay.
Nasarakan dagiti immarayat a kaarrubana ni Lupato a nadigos iti bukodna a dara iti likud a paset ti balay ti maysa nga agnagan Garizel Bisoy nga adda iti asideg ti pugon a paglutlutuan ti biktima iti bulong ti tabakona.
Saan pay nga ammo no asino ti nangpapatay iti dati a barangay captain.
Segun ken ni Jaime Diasen y Calag-is, 36, kalugaran ti biktima, nakangegda iti sumagmamano a kanalbuong idi agarup 11:45 ti rabii ti Pebrero 9.
Napan da Diasen ken ti kabsatna a ni Jerwin iti balay ti kaarrubada a ni Bonifacio Sunio ket dinamagda no naggapuan ti kanalbuong.
Nagturong dagiti agkabsat a iti balay ni Lupato ngem awan daytoy isu a napanda kinita iti pugon a paglutlutuanna.
Nakita laengen ni Jaime ni Lupato a nakadalutaytay iti daga a nadigos iti bukodna a dara.
Naitaray ni Lupato iti Salcedo Medicare Hospital ngem naideklara nga awanen ti biagna gapu kadagiti sugatna a sinagrapna iti nadumaduma a paset ti bagina.
Iti panagimbestiga ti SOCO, Candon City nga indauluan ni Supt. Jose Wacangan, nakarekobreda iti innem a kapsula ti Cal. 45, 4 a kapsula manipud iti Calo. 5.56 mm ken maysa a deformed slug manipud iti cal. 45.
Agtultuloy ti panagimbestiga dagiti polis mainaig iti pammapatay.#
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn